Il Plan Gjenerâl di Politiche Linguistiche 2021-2025 al è il strument che la Regjon Autonome Friûl-Vignesie Julie – in atuazion dal articul 25 de L.R. 29/2007 – e dopre par stabilî lis strategjiis futuris pal disvilup de lenghe furlane, cun particolâr riferiment ai setôrs dal corpus, de aministrazion publiche, de scuele, des gnovis tecnologjiis, dai mass media e de promozion sociâl.
Il Plan si propon trê macro obietîfs: ripristinâ la trasmission intergjenerazionâl de lenghe furlane; miorâ il nivel cualitatîf des competencis, ancje chês scritis; incressi l’ûs sociâl de lenghe. Lis misuris di planificazion linguistiche a son stadis metudis jù su la fonde di une teorie za studiade e proponude in altris contescj europeans che e previôt che la rivitalizazion de lenghe minoritarie e vedi une azion coordenade su trê cantins: agjî su lis competencis linguistichis di cui che za al fevele furlan; creâ plui ocasions di ûs; incressi il desideri dai locutôrs in merit al ûs de lenghe.
Il PGjPL 2021-2025 al è stât presentât in maniere uficiâl ai 5 di Novembar dal 2021 te III Conference regjonâl di verifiche e di propueste pe lenghe furlane, organizade dal Consei regjonâl dal Friûl-Vignesie Julie in colaborazion cu la ARLeF.
La propueste dal Plan gjenerâl di politiche linguistiche e je stade fate di un Grup di lavôr coordenât di William Cisilino (ARLeF), cu la consulence sientifiche dal prof. Michele Gazzola (Ulster University), e la partecipazion di Federica Angeli (Sportel regjonâl pe lenghe furlane), Salvatore Campo (Regjon F-VJ), Paola Cencini (USR F-VJ), Veronica De Giorgio (Sportel regjonâl pe lenghe furlane), Alberto Masini (Consulent INSIEL), Linda Picco (Sportel regjonâl pe lenghe furlane), Ketty Segatti (Regjon F-VJ), Torsten Templin (Humboldt-Universität di Berlin), Gerardo Tolentino (Regjon F-VJ), Donato Toffoli (CTS ARLeF), Marco Torresin (ARLeF).
Iter di aprovazion:
- Propueste fate buine ai 4 di Fevrâr dal 2021 dal Comitât Tecnic sientific de ARLeF.
- Propueste fate buine ai 17 di Fevrâr dal 2021 dal Consei di Aministrazion de ARLeF.
- Fat bon, in vie preliminâr, cun deliberazion de Zonte regjonâl n. 1125 dai 16 di Lui dal 2021.
- Parê favorevul ae propueste dal Plan esprimût te sentade dai 18 di Otubar dal 2021 de Comission competente dal Consei regjonâl (prot. n. CRFVG/2021/0004880 de stesse date).
- Fat bon in vie definitive cul Decret dal President de Regjon n. 0179/Pres. dai 26 di Otubar dal 2021 daûr de deliberazion de Zonte regjonâl n. 1624 dai 22 di Otubar dal 2021.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn